b'\n_START_ARTICLE_\nLonkero (juoma)\n_START_PARAGRAPH_\nLonkero tai long drink on suomalainen alkoholijuoma. Se tarkoittaa etenkin ginist\xc3\xa4 ja greippijuomasta sekoitettua tehdasvalmisteista juomaa. Nykyisin lonkeroita on saatavilla my\xc3\xb6s muun muassa karpalon ja limetin makuisina. My\xc3\xb6s k\xc3\xa4ymisteitse valmistettuja lonkeroita on olemassa. Tunnetuin ja klassisin suomalainen lonkero on Hartwall Original Long Drink, jota on valmistettu vuodesta 1952 ja joka on yh\xc3\xa4 er\xc3\xa4s Suomen myydyimpi\xc3\xa4 alkoholijuomia._NEWLINE_Lonkeron nimi tulee englannin long drinkist\xc3\xa4, joka tarkoittaa yleisemmin suurikokoisia drinkkej\xc3\xa4, kuten esimerkiksi Tom Collins.\n_START_SECTION_\n1950\xe2\x80\x9360-luvut\n_START_PARAGRAPH_\nKotimaisia long drink -juomia tehtiin ensimm\xc3\xa4ist\xc3\xa4 kertaa vuoden 1952 Helsingin olympialaisia varten, jotta ravintoloissa olisi valmiita drinkkej\xc3\xa4 suurelle matkailijam\xc3\xa4\xc3\xa4r\xc3\xa4lle. Makuja oli kaksi: harmaav\xc3\xa4rinen ginist\xc3\xa4 ja greippilimonadista valmistettu Gin Long Drink sek\xc3\xa4 kellert\xc3\xa4v\xc3\xa4 brandyst\xc3\xa4 ja pommacista valmistettu Brandy Long Drink. Olympialaisten yhteydess\xc3\xa4 my\xc3\xb6s baaritiskitarjoilu sallittiin. Alkoholiliike (Alko) antoi juoman valmistuksen hoidettavaksi Oy Hartwall Ab:lle, ja sit\xc3\xa4 oli alun perin tarkoitus tehd\xc3\xa4 vain olympialaisten ajalle. Juoma kuitenkin saavutti suuren suosion Helsingiss\xc3\xa4, mink\xc3\xa4 johdosta Alkoholiliike otti sen myyntiin ymp\xc3\xa4ri Suomea. Juoma oli Alkoholiliikkeen myyntiluettelossa ensi kerran kev\xc3\xa4\xc3\xa4ll\xc3\xa4 1952, jolloin yhden pullon hinnaksi ilmoitettiin 7 markkaa (nyk. rahassa 2,02\xc2\xa0\xe2\x82\xac (2011))_NEWLINE_Koska juoman valmistamiseen toimeksiannon saanut Hartwall oli vain virvoitusjuomia ja kivenn\xc3\xa4isvesi\xc3\xa4 valmistava yhti\xc3\xb6, pullotettiin ensimm\xc3\xa4iset lonkerot kivenn\xc3\xa4isvesipulloihin. My\xc3\xb6hemmin lains\xc3\xa4\xc3\xa4t\xc3\xa4j\xc3\xa4t katsoivat juoman sekoittuvan virvoitusjuomiin, joten asetukseen lis\xc3\xa4ttiin maininta, ettei juomaa saanut pullottaa normaaleihin virvoitusjuomapulloihin. T\xc3\xa4m\xc3\xa4n j\xc3\xa4lkeen juomaa alettiin pullottaa olutpulloihin, kuten Hartwall ja Oy Sinebrychoff Ab tekev\xc3\xa4t edelleen, ja t\xc3\xa4m\xc3\xa4n j\xc3\xa4lkeen mataliin lyhytkaulaisiin ja lasisiin stubby-kertak\xc3\xa4ytt\xc3\xb6pulloihin, joiden v\xc3\xa4ri oli my\xc3\xb6hemmin ruskea. T\xc3\xa4m\xc3\xa4n j\xc3\xa4lkeen k\xc3\xa4ytt\xc3\xb6\xc3\xb6n tulivat sek\xc3\xa4 ruskeat muovipullot ett\xc3\xa4 t\xc3\xb6lkit.\n_START_SECTION_\n1970\xe2\x80\x9390-luvut\n_START_PARAGRAPH_\nAina vuoteen 1995 asti Alko valvoi alkoholinvalmistusta Suomessa, joten se my\xc3\xb6s valitsi kilpailutuksen kautta long drink -juoman valmistajan. Vuoteen 1979 asti valmistaja oli Hartwall. Brandylonkeron valmistus lopetettiin 1970-luvulla, eik\xc3\xa4 varsinainen lopetussyy ole koskaan selvinnyt. Tunnetuin arveltu syy on ollut, ett\xc3\xa4 suosittu juoma maistui liian hyv\xc3\xa4lt\xc3\xa4 ja viranomaiset pelk\xc3\xa4siv\xc3\xa4t sen rohkaisevan liikak\xc3\xa4ytt\xc3\xb6\xc3\xb6n. Sen tilalle tuli Campari-soodan kaltainen juoma, jota ei kuitenkaan valmistettu pitk\xc3\xa4\xc3\xa4n. Vuosina 1980\xe2\x80\x941989 juomaa valmisti Oy Mallasjuoma, ja t\xc3\xa4m\xc3\xa4n j\xc3\xa4lkeen viimeinen yksinoikeudella juomaa valmistanut yhti\xc3\xb6 oli Oy Sinebrychoff Ab vuosina 1990\xe2\x80\x941994._NEWLINE_Vuoden 1995 uuden alkoholilains\xc3\xa4\xc3\xa4d\xc3\xa4nn\xc3\xb6n j\xc3\xa4lkeen kaikki panimot ovat saaneet valmistaa lonkeroita. Uusi tilanne mahdollisti my\xc3\xb6s 1990-luvulta alkaen suosioon tulleet niin sanotut talon lonkerot. Ravintolat valmistavat n\xc3\xa4m\xc3\xa4 juomat sekoittamalla 2\xc2\xa0cl gini\xc3\xa4 hanasta laskettavaan long grape -juomaan. Uusi alkoholilaki mahdollisti keskioluen lis\xc3\xa4ksi my\xc3\xb6s k\xc3\xa4ymisteitse valmistetun, enint\xc3\xa4\xc3\xa4n 4,7-prosenttisen lonkeron myynnin ruokakaupoissa ja kioskeissa. 1990-luvulla lonkeron kulutus oli Suomessa 2\xe2\x80\x944 litraa per henkil\xc3\xb6.\n_START_SECTION_\n2000-luku\n_START_PARAGRAPH_\nVuonna 2008 lonkeron kulutus koko maassa oli 28,4 miljoonaa litraa eli saman verran kuin siiderien (28,8 miljoonaa litraa), mik\xc3\xa4 tarkoitti noin 5,5 litraa per henkil\xc3\xb6._NEWLINE_Brandy Long Drink (brandylonkero) palasi markkinoille alkukes\xc3\xa4st\xc3\xa4 2009 Laitilan Wirvoitusjuomatehtaan valmistamana, ja se saavutti suuren suosion. Juomien alkuper\xc3\xa4iset vuoden 1952 reseptit ovat Hartwallin hallussa, joten uuden reseptin kehitti italialainen Laitilan Wirvoitusjuomatehtaan tuotekehitysp\xc3\xa4\xc3\xa4llikk\xc3\xb6 Nicola Cafaro. Juoma kuitenkin valmistetaan alkuper\xc3\xa4isen kaltaisesti eli tisleist\xc3\xa4. Samoin ainesosat ovat samat kuin alkuper\xc3\xa4isess\xc3\xa4. Pehme\xc3\xa4\xc3\xa4 brandya leikataan korkealaatuisella v\xc3\xa4kiviinalla, ja n\xc3\xa4in saadaan aikaiseksi jaloviinaa, eli niin sanottua leikattua konjakkia, jota taas on jatkettu Pommacin kaltaisella tammitynnyriss\xc3\xa4 kypsytetyll\xc3\xa4 hedelm\xc3\xa4juomalla. Tilavuudeltaan 0,33 litran suuruisiin pulloihin pullotetun juoman alkoholipitoisuus on 5,5 tilavuusprosenttia._NEWLINE_2000-luvulla lonkeroa on viety my\xc3\xb6s ulkomaille. Hartwall Original Long Drink on nykyisin myynniss\xc3\xa4 Suomen lis\xc3\xa4ksi Virossa, Latviassa, Ruotsissa, Alankomaissa, Belgiassa, Isossa-Britanniassa, Espanjassa, Israelissa, Ghanassa, Thaimaassa, Hongkongissa ja Japanissa. Juoma on ollut menestys ulkomaillakin. Vuonna 2018 lonkeron myynti alkoi Yhdysvalloissa, jossa sit\xc3\xa4 valmistaa lonkerohanketta varten perustettu suomalais-amerikkalainen startup-yritys, The Long Drink Company._NEWLINE_Vuoden 2018 alussa voimaan tulleessa alkoholilain uudistuksessa elintarvikeliikkeiss\xc3\xa4 myyt\xc3\xa4vien alkoholijuomien enimm\xc3\xa4isvahvuus nostettiin 4,7\xc2\xa0%:sta 5,5\xc2\xa0%:n ja samalla poistui my\xc3\xb6s valmistustaparajoite, jossa alkoholin piti olla valmistettu k\xc3\xa4ymisteitse. T\xc3\xa4m\xc3\xa4 mahdollisti aidon, ginipohjaisen lonkeron myynnin ruokakaupoissa, kioskeissa ja huoltoasemilla. Lainmuutoksen my\xc3\xb6t\xc3\xa4 toukokuuhun 2018 menness\xc3\xa4 lonkeroiden litramyynti kasvoi l\xc3\xa4hes 50 prosenttia, kun taas siiderien myynti laski.\n_START_SECTION_\nValmistus\n_START_PARAGRAPH_\nNyky\xc3\xa4\xc3\xa4n lonkero valmistetaan jokseenkin samoin kuin virvoitusjuoma. Prosessiin kuuluu ylim\xc3\xa4\xc3\xa4r\xc3\xa4isen\xc3\xa4 vaiheena alkoholin lis\xc3\xa4\xc3\xa4minen. Tilavuusprosentiltaan enint\xc3\xa4\xc3\xa4n 4,7- mutta yli 2,8 lonkeroiden alkoholi oli vuoteen 2018 saakka lains\xc3\xa4\xc3\xa4d\xc3\xa4nn\xc3\xb6llisist\xc3\xa4 syist\xc3\xa4 teht\xc3\xa4v\xc3\xa4 k\xc3\xa4ymisteitse. T\xc3\xa4ysin erilaisen valmistusprosessin takia kyseisill\xc3\xa4 juomilla ei nimest\xc3\xa4\xc3\xa4n huolimatta ole juurikaan yhteist\xc3\xa4 alkuper\xc3\xa4isen ginipohjaisen lonkeron kanssa. Vahvemmat lonkerot yleens\xc3\xa4 sekoitetaan 1950-luvun alkuper\xc3\xa4isen reseptin tapaan tislatusta alkoholista, mutta 2000-luvulla my\xc3\xb6s Alkoon ja ravintoloihin on tullut myyntiin kokonaan ja osittain k\xc3\xa4ymisteitse valmistettuja lonkeroita. My\xc3\xb6s miedot lonkerot (noin 2,6%) oli ennen lainmuutosta tehty ginisekoituksesta, koska lains\xc3\xa4\xc3\xa4d\xc3\xa4nn\xc3\xb6ss\xc3\xa4 niit\xc3\xa4 ei luokiteltu alkoholijuomiksi eiv\xc3\xa4tk\xc3\xa4 valmistustaparajoitteet koskeneet niit\xc3\xa4. Lonkeroita on nyky\xc3\xa4\xc3\xa4n useita eri makuja (muun muassa karpalo), mutta greippi on pysynyt suosituimpana._NEWLINE_Joidenkin uuden sukupolven lonkeroiden etiketeiss\xc3\xa4 ja jopa tuotenimiss\xc3\xa4 on esiintynyt harhaanjohtavasti englannin kielen viiniryp\xc3\xa4lett\xc3\xa4 merkitsev\xc3\xa4 sana grape, vaikka juomat ovat greipin (engl. grapefruit) makuisia.\n_START_SECTION_\nNimitysten taustaa\n_START_PARAGRAPH_\nNimitys long drink on englantia ja tarkoitti alun perin tietynlaisia alkoholijuoma-annoksia, jotka ravintolahenkil\xc3\xb6kunta sekoitti asiakkaitten nautittaviksi. N\xc3\xa4ht\xc3\xa4v\xc3\xa4sti ainoastaan Suomessa ilmaus on vakiintunut tarkoittamaan samantapaisia tehdasvalmisteisia juomia ja etenkin gini-greippisekoitusta._NEWLINE_Sittemmin vakiintunut nimitys lonkero lienee ollut k\xc3\xa4yt\xc3\xb6ss\xc3\xa4 puhekieless\xc3\xa4 viimeist\xc3\xa4\xc3\xa4n 1970-luvulla, jolloin Reijo Tani levytti Toivo K\xc3\xa4rjen s\xc3\xa4velt\xc3\xa4m\xc3\xa4n ja Juha Vainion sanoittaman musiikkikappaleen "Hei punkero, tuo lonkero".\n_START_SECTION_\nTuotemerkit\n_START_PARAGRAPH_\nTunnetuin ja ensimm\xc3\xa4inen long drink on Hartwall Original Long Drink, joka on Koskenkorvaa vuotta vanhempi juoma. Muita yleisi\xc3\xa4 merkkej\xc3\xa4 ovat muun muassa Sinebrychoffin Classic Long Drink ja Garage sek\xc3\xa4 Hartwallin Cool Long Drink. My\xc3\xb6s Olvi valmistaa erilaisia lonkeroita._NEWLINE_Useita k\xc3\xa4ymisteitse valmistettuja lonkeroita on nyttemmin lopetettu, kun nykyinen alkoholilaki sallii my\xc3\xb6s aitojen, tislattua alkoholia sis\xc3\xa4lt\xc3\xa4vien lonkeroiden myynnin ruokakaupoissa. T\xc3\xa4llaisia merkkej\xc3\xa4 olivat muun muassa Hartwallin Otto ja Sinebrychoffin Kurko._NEWLINE_Lonkerot ovat suosittuja my\xc3\xb6s Virossa. Niin Saku \xc3\x95lletehas kuin A.Le Coq valmistavat erilaisia lonkeroita.\n_START_SECTION_\nLong drink -harrastus\n_START_PARAGRAPH_\nVuonna 1998 perustettiin Suomen Lonkeroyhdistys, jonka tarkoituksena on kehitt\xc3\xa4\xc3\xa4 ja edist\xc3\xa4\xc3\xa4 suomalaista long drink -kulttuuria. Yhdistys j\xc3\xa4rjesti vuosittaista Lonkerofestivaalit-nimist\xc3\xa4 tapahtumaa vuosina 2002\xe2\x80\x942009.'